Ja̱ yë'ta'a yequë co'amaña pa'ima'në i̱ti coca tsoe paji'i.
I̱ti coca cato Maija'quë ja̱'re paji'i.
I̱ti coca cato Diusupi.
Du'ru huëo macana Maija'quë ja̱'re co̱ni paji'i,
i̱ti cocapi.
I̱pi Maija'quë ja̱'re co̱ni co'amaña de'huapi.
Peoji,
i̱ de'hua ma'ñe,
si'aye i̱ de'huase'e a'ë.
I̱ni paji'i,
ti pani huesëye.
Ti pani huesëyepi pa̱ire miacaiye pa'iji.
Iye miañepi nea hue̱'ñare pana miacaji'i.
Miacaina,
neañepi ne yayo ti̱'añe pa̱pi.
Pa'iji,
Maija'quë jëjo daoquë Juan hue'equë.
Ja̱ë cato i̱ti miañe ñasiquëpi quëacaiquë paji'i,
i̱ cayere care paji cuasani si'a pa̱i asaja̱jë caquë.
Juan cato miañe peopi.
Ja̱ë cato coa miañe ñasiquëpi quëacaiquë paji'i.
Nuñerepa si'a pa̱ire miacaiyepi iye yejana ti̱tapi.
I̱pi Diusu ja̱'re pa'i iye yeja de'huasiquëta'are iye yeja pa'icohua'ipi i̱re papi cajë asaye pa̱huë.
I̱ pa̱ire pana daji'i.
Daisiquëta'are i̱ pa̱ipi i̱te de'oye sihuajë yo'oye pa̱huë.
Ja̱je jai pa̱i pa̱jëta'are de'hue te'ohua'ise'e sihuajë i̱te nuñerepa Cristo huasoquë api cuasajë asahuë.
Ja̱je i̱te cuasasicohua'ini nuñerepa Maija'quë mamajërepa pa'iye nepi.
Pa̱i mamajëje pa'iohua'i peoyë.
Diusu mamajë cato,
Diusupi necaina,
i̱ mamajë de'osicohua'i a'ë.
Pa̱i ai de'oyepi ai de'oma'cohua'i a'ë.
Pa̱nita'a coa yëjë yo'oyepi ai de'ose'eje̱ pa'iohua'i peoyë.
Cristopi pa̱i de'oni mai ja̱'re co̱ni paji'i,
pa̱ire oiquëre papi,
cui'ne nuñerepa pa'ipi.
Ja̱je pa'ini i̱ de'oquë pa'iyerepa ñahuë,
yëquëpi,
Maija'quë Mamaquërepa te'i macapi,
ai de'oquërepa pa'ina.
Ja̱je pa'ina,
Juan Cristo do'ire ca'a̱ji'i,
ñeje:
“Iquë api,
yë'ë mësarute quëasiquë.
Ja̱ëni yë'ë quëahuë.
Yë'ë jeteyo'je daiji,
jerepa pa'i.
Yë'ë peo'në pa'isiquë ca'a̱ji'i.”
De'oye pa'iye ti̱'ahuë,
i̱ do'ipi.
Cua̱ñese'e cato Moisésja̱'a Maija'quëpi i̱sise'e a'ë.
Cui'neje pa̱ire oiye,
cui'ne nuñerepa yo'oye cato Jesucristoja̱'a i̱sise'e a'ë.
Te'ije̱ Diusure ñasiquë peoji.
Coa i̱ mamaquë i̱ ja̱'re co̱ni pa'iquëse'e.
Ja̱ëse'e ñapi.
Maire quëa i̱ñopi,
i̱ pa'iye aye.